## TOETUSE SAAJA REKONSTRUEERIMISHANKED

##  **Juhised toetuse saaja hangete läbiviimiseks elektroonilises riigihangete registris ning lubatavad kõrvaldamise alused, kvalifitseerimistingimused, vastavustingimused ja hindamiskriteeriumid**

1. Toetuse saajast korteriühistu (edaspidi käesolevas dokumendis nimetatud ka kui hankija või toetuse saaja) rekonstrueerimistööde hanked tuleb viia läbi vastavalt ettevõtlus- ja infotehnoloogiaministri 04.04.2019.a määruse nr 24 „Korterelamute rekonstrueerimise toetuse andmise tingimused ja kord“ **§ -le 28 elektrooniliselt riigihangete registris Sihtasutuse KredEx kui rakendusüksuse kodulehel kirjeldatud viisil juhul kui toetuse saajast korteriühistule on eraldatud toetust eelnimetatud määruse alusel. Toetuse andmise aluseks oleva määruse muudatusega võeti 29.04.2020.a vastu (jõustunud 11.05.2020.a) mh ka täpsustus, et toetuse saaja kohustub kasutama ainult neid rekonstrueerimistööde hangete juhendmaterjale, mille rakendusüksus on ette näinud.** [[1]](#footnote-1) **Eeltoodule tuginedes täpsustatakse käesolevas dokumendis toetuse saajate hangete tingimusi ning tuuakse välja põhimõttelised ja praktikas ilmnenult täpsustusi vajavad suunised toetuse saaja hangete läbiviimiseks. Toetuse saajad on kohustatud kasutama toetuse saaja hangete läbiviimisel ainult käesoleva dokumendi punktis 3 ja selle alapunktides toodud kvalifitseerimistingimusi, kõrvaldamise aluseid, vastavustingimusi ja hindamiskriteeriume. Käesolev, uuendatud tingimuste ja kriteeriumite dokument rakendub alates 08.04.2021.a.**
2. **Üldised juhised toetuse saaja hangete läbiviimiseks elektroonilises riigihangete registris**
	1. Elektrooniline riigihangete register asub aadressil riigihanked.riik.ee. Toetuse saaja hangete läbiviimisel elektroonilist riigihangete registrit kasutades tuleks lähtuda ka Rahandusministeeriumi avaldatud juhendist toetuse saajatele, kes ei ole hankijad riigihangete seaduse tähenduses. Vastav juhend on kättesaadav siit: [juhis\_toetuse\_saajatele\_al\_22.10.2018\_280619.pdf (rahandusministeerium.ee)](https://www.rahandusministeerium.ee/sites/default/files/Riigihangete_poliitika/register/juhis_toetuse_saajatele_al_22.10.2018_280619.pdf)
	2. Toetuse saaja hanget ettevalmistades tuleb Sihtasutuse KredEx esindaja (toetuste haldur) märkida hankes vaatlejaks. Pakkumuse esitamise tähtaja määramisel tuleb arvestada, et pakkumuse esitamise tähtaeg oleks vähemalt 14 kalendripäeva arvates hanke avalikustamisest elektroonilises riigihangete registris. Juhul, kui hanke käigus on vajalik hankedokumente muuta, siis tuleb määrata uus pakkumuste esitamise tähtaeg, mis on vähemalt 10 kalendripäeva arvates uuendatud dokumentide avaldamisest.
	3. Juhul kui toetuse saaja hankes esitatakse läbi teabevahetuse küsimusi, tuleb toetuse saajal vastata kõigile küsimustele hiljemalt 3 kalendripäeva jooksul arvates küsimuse esitamisest. Küsimusele tuleb vastata läbi elektroonilise riigihangete registri konkreetse hanke teabevahetuse selliselt, et vastus oleks avalikult kättesaadav, st vastus oleks nähtav kõigile huvilistele. Juhul, kui toetuse saajale esitatakse võimaliku pakkuja poolt küsimusi viitega, et vastata tuleb ainult küsijale, on toetuse saajal võimalik vastata ainult küsijale juhul, kui on üheselt selge, et vastuses sisalduv informatsioon ei tekita ühtegi eelist vastuse saajale (st lähtuda tuleb asjaolust, et küsimuse vastus ei sisaldaks sellist infot, mis võib mõistlikult eeldades mõjutada hankes pakkumuste tegemist teiste pakkujate poolt). Elektroonilises riigihangete registris küsimustele vastamisega ei muudeta ühelgi juhul toetuse saaja hanke dokumente. Juhul, kui toetuse saaja hanke dokumente on vaja muuta, tuleb dokumentide uuesti avaldamisel juhinduda punktis 2.2 nimetatud tähtajast.
	4. Toetuse saaja hankes on pakkujal lubatud seatud kvalifitseerimisnõuetele vastavust tõendada ka teise isiku vahenditele tuginedes. Juhul, kui tuginetakse teise isiku vahenditele, peab pakkumusega koos olema alati esitatud ka teise isiku esindaja kirjalik kinnitus, et ta on nõus oma vahenditele tuginemisega ning vastavas kinnituses peab sisalduma ka selgitus, millises osas vastav isik lepingu täitmises osaleb, juhul kui pakkuja, kes isiku vahenditele tugineb, edukaks osutub (näiteks, kui tuginetakse teise isiku käibele, siis vastav isik kinnitab, et on nõus enda andmetele tuginemisega ning osaleb lepingu täitmises lepingu täitmiseks vajaliku finantsvõimekuse tagajana. Juhul, kui tuginetakse teise isiku töötajatele, peab isik kinnitama, et ta lubab oma töötajaid kasutada ning vastava lepingu täitmises osalevad töötajad töötavad vastavalt hankes nimetatud positsioonile).
	5. Juhul, kui pakkuja soovib oma meeskonna pädevuse tõendamiseks kasutada isikuid, kes ei ole pakkuja töötajad, tuleb esitada pakkumusega koos ka iga sellise füüsilise isiku kirjalik kinnitus, milles on toodud, et vastav isik on nõus enda kaasamisega ning osaleb lepingu täitmisel vastaval positsioonil pakkuja meeskonna liikmena.
	6. Arvestades, et korteriühistute korterelamute renoveerimine on osaliselt finantseeritav Sihtasutuse KredEx poolt eraldatavatest avalikest vahenditest toetusena ning ülejäänud osa tuleb korteriühistul tagada omafinantseeringuna (üldjuhul laenuna), mille saamine võib sõltuda laenuandja hinnangust ehitusettevõtte võimekusele või muudest kaalutlustest, mida ei ole võimalik hankes ette näha, on toetuse saajal õigus peale pakkumuse edukaks tunnistamist kõrvaldada vastav edukas pakkumus hankest ning võtta järjekorras järgmine edukas pakkuja ilma uut hanget korraldamata juhul, kui laenuandja ei nõustu algselt edukaks osutunud ehitusettevõtja projektis osalemisega seonduvalt omafinantseeringuks vajalikku laenu väljastama. Käesolevas punktis nimetatud juhul tuleb toetuse saajal teha vastav kirjalik otsus esialgse edukaks tunnistamise otsuse muutmiseks, sealjuures märkida, mis kuupäeval on vastav asjaolu teatavaks saanud otsuse muutmise vajaduse kohta ning sellest kõiki hankes osalenud pakkujaid, keda hankes hinnati (st kes osutusid ühtlasi kvalifitseerituks ning tunnistati vastavaks) läbi elektroonilise riigihangete registri teabevahetuse otsuse muutmisest informeerida. Otsuse muutmise otsuses ei tooda detailselt välja muid laenust keeldumise asjaolusid, vaid viidatakse asjaolule, et otsuse muutmise otsuse on tinginud projekti elluviimiseks vajaliku omafinantseeringu tagamise vajadus. Toetuse saaja peab tagama, et vastavast laenuandja tagasisidest on olemas ka vähemalt kirjalikku taasesitamist võimaldavas vormis jälg, nt keeldumist tõendav e-kiri, mille toetuse saaja peab olema valmis esitama ka KredExile (nt hiljemalt kõrvaltingimuste täitmise tõendamisel). Ilma vähemalt kirjalikku taasesitamist võimaldavas vormis laenuandja tagasisideta kui tõendita laenu andmisest keeldumisest ei ole lubatav edukat pakkujat käesolevas punktis nimetatud asjaoludel muuta.
	7. Toetuse saaja hangetes on lubatav esitada ühispakkumust. Sellisel juhul vastutavad kõik ühispakkumuse esitanud pakkujad lepingu täitmise eest kogu lepingu perioodi jooksul solidaarselt.
	8. Peale pakkumuste esitamise tähtaega on lubatav pidada läbirääkimisi üksnes hanke hinna osas ning kogu läbirääkimiste käigus teostatav tegevus peab olema üheselt tuvastatav elektroonilises riigihangete registris. Läbirääkimisi on võimalik pidada pakkumuste kohendamise funktsiooni teel ning tuleb tagada, et pakkumust saavad samaaegselt kohendada kõik pakkujad, kes on kvalifitseerunud ja vastavaks tunnistatud ning kelle puhul ei esine kõrvaldamise aluseid. Pakkumuse kohandamiseks peab kõigil pakkujatel olema alati vähemalt 5 tööpäeva. Pakkumuste kohandamine ning seega ka läbirääkimine on lubatav üksnes pakkumuse maksumuse osas, st juhul kui kõigile eelkirjeldatud pakkujatele antakse samaaegselt võimalus pakkumuse maksumust muuta ühesugustel tingimustel. Muud läbirääkimise vormid ei ole lubatavad. Peale pakkumuse esitamise tähtpäeva ei ole lubatav pakkumust täiendada lisadokumentide või muu teabega. Juhul, kui pakkumuse maksumuses esineb ilmne arvutusviga, on hankijal õigus läbi elektroonilise riigihangete registri pakkujal lubada vastavat viga parandada.
3. **Toetuse saajast korteriühistu hankes lubatavad kõrvaldamise alused, kvalifitseerimistingimused, vastavustingimused ning hindamiskriteeriumid**
	1. **Kohustuslikud kõrvaldamise alused (sisestada elektroonilises riigihangete registris hanget ettevalmistades vastavasse kõrvaldamise aluste alajaotusesse punktide kaupa), muid kõrvaldamise aluseid ei kasutata:**

3.1.1. Toetuse saaja hankemenetlusest kõrvaldatakse vastava otsusega ning edasises hankemenetluses ei osale pakkuja, kes vastab vähemalt ühele alljärgnevatest tunnustest või on jätnud esitamata vähemalt ühe alljärgnevatest dokumentidest:

3.1.1.1. Pakkuja, kes on pankrotis või likvideerimisel, kelle suhtes on algatatud pankroti- või likvideerimismenetlus, kelle äritegevus on peatatud või kes on muus sellesarnases olukorras tema asukohamaa õigusaktide kohaselt;

3.1.1.2. Pakkuja, kellel on riikliku maksu, makse või keskkonnatasu maksuvõlg maksukorralduse seaduse tähenduses või maksu- või sotsiaalkindlustusmaksete võlg või kohaliku maksu võlg. Pakkumusega koos tuleb esitada vastavad EMTA/KOV vm digitempliga tõendid. Juhul kui esitatakse ühispakkumus, tuleb vastavad tõendid esitada iga ühispakkuja kohta. Isikut ei kõrvaldata hankest, kui ta on oma kohustused täitnud, st võla tasunud või maksuvõla ajatanud (sõltumata ajatamise pikkusest või ajatamise tagamisest). Kohustuste täitmise all mõeldakse üksnes võla tasumist või ajatamist.

3.1.1.3. Pakkuja kirjalik kinnitus, mis tuleb esitada koos pakkumusega, et teda ega tema haldus-, juhtimis- või järelevalveorgani liiget või muud seaduslikku esindajat ei ole karistatud järgnevate kuritegude eest: kuritegelikus ühenduses osalemise, aususe kohustuse rikkumise või korruptiivse teo, kelmuse, terroriakti toimepaneku või muu terroristliku tegevusega seotud kuriteo või sellele kihutamise, kaasaaitamise või selle katse, rahapesualase süüteo või terrorismi rahastamise eest; riigis ilma seadusliku aluseta viibivale välismaalasele töötamise võimaldamise või välismaalase Eestis töötamise tingimuste rikkumise võimaldamise, sealhulgas seaduses sätestatud töötasu määrast väiksema töötasu maksmise eest; laste tööjõu ebaseadusliku kasutamise või inimkaubandusega seotud teo eest. Juhul, kui pakkuja esitab ühispakkumuse, tuleb vastav kirjalik kinnitus lisada iga ühispakkuja kohta ning kinnitus peab olema allkirjastatud iga ühispakkuja esindaja poolt;

3.1.1.4. Pakkuja esitab koos pakkumusega Maksu- ja Tolliameti tõendid enda (sh kõigi ühispakkujate) ning pakkumuses näidatud alltöövõtjate (sh isikute, kelle näitajatele tuginetakse) kohta, mis tõendavad, et ühegi nimetatud isiku töötajate keskmine töötasu ei ole võrdlusperioodi jooksul olnud väiksem kui 70 protsenti sama ajavahemiku keskmisest töötasust lepingu esemele (sh ehitusvaldkonnale) vastavas valdkonnas.

**Selgitused toetuse saajale:** Punktis 3.1.1.1 toodud kõrvaldamise aluse puudumist tuleb toetuse saajal kontrollida Äriregistrist ([www.rik.ee](http://www.rik.ee)) ja Ametlikest Teadaannetest ([www.ametlikudteadaanded.ee](http://www.ametlikudteadaanded.ee)). Juhul, kui punkti 3.1.1.4 alusel esitatud Maksu- ja Tolliameti tõendist selgub, et alltöövõtjal (või ka pakkuja(tel) endil) ei ole vastav töötasu maksmise nõue täidetud, ei ole lubatav peale pakkumuse esitamise tähtaega vastavat isikut, sh alltöövõtjat, enam vahetada. Kõnealuses punktis toodud nõudele mittevastavuse korral kuulub pakkumus edasisest menetlusest kõrvaldamisele.

3.2. **Kohustuslikud kvalifitseerimistingimused (sisestada riigihangete registris hanget ettevalmistades vastavasse alajaotusesse. Kõiki punkti 3.2 alapunktides nimetatud tingimusi (st punktides 3.2.1 kuni 3.2.4) tuleb toetuse saaja hankes alati koos kasutada. Lisaks punktis 3.2 ja alapunktides toodud kohustuslikele kvalifitseerimistingimustele on toetuse saajal võimalik valida täiendavaid kvalifitseerimistingimusi punkti 3.3 alapunktides nimetatute hulgast. Muid kvalifitseerimistingimusi toetuse saaja hankes ei kasutata.**

**Kohustuslikud kvalifitseerimistingimused:**

3.2.1. Pakkuja käive viimasel ……… majandusaastal ehitustööde valdkonnas peab olema igal aastal olnud vähemalt x miljonit/tuhat eurot aastas.

**Selgitus toetuse saajale:** Pakkuja käivet võib küsida kuni kolme viimase majandusaasta kohta, st võib küsida ka ühe või kahe majandusaasta kohta, kuid käivet peab alati küsima. Nõude seadmisel peab arvestama, et aastane käibenõue ei või olla suurem, kui sõlmitava lepingu kahekordne eeldatav maksumus. Pakkuja käivet on võimalik kontrollida Äriregistrist võttes välja vastava majandusaasta aruande. Juhul, kui pakkuja majandusaasta aruanne ei ole Äriregistris kättesaadav, tuleb pakkujal tõendada oma käivet muus kirjalikus vormis, esitades ka õigusaktidest tuleneva ja pakkujast sõltumatu põhjuse, millest tulenevalt ei ole majandusaasta aruanne Äriregistris avaldatud.

3.2.2. Pakkuja peab olema hanketeate elektroonilises riigihangete registris avaldamise kuupäevale eelneva 60 kuu jooksul teostanud vähemalt 1 sarnase ehitustöö (nõuda võib kuni 3 sarnast ehitustööd käesolevas punktis nimetatud sarnasuse ulatuses) igaühe ehitusmaksumusega vähemalt x (eeldatav hanke maksumus) eurot (ilma käibemaksuta). Sarnaseks ehitustööks loetakse hanke objektiks oleva hoonega võrdse või suurema suletud netopinnaga sisekliima tagamisega hoone (korterelamu, büroo, kool, lasteaed jms) või hoonete kompleksi ehitustööde või rekonstrueerimistööde teostamist peatöövõtjana, mille puhul on teostatud kogu hoone mahus mh vähemalt järgnevad ehitustööd: hoone kande- ja välispiirete ehitamine või rekonstrueerimine, avatäidete paigaldamine või rekonstrueerimine, uue soojustagastusega sundventilatsiooni rajamine, küttesüsteemi rajamine või rekonstrueerimine.

**Selgitus toetuse saajale:** Nõuda võib ühe ehitustöö lepingu maksumust maksimaalselt selles määras, mis on hankija enda sõlmitava lepingu ühekordne eeldatav maksumus. Pakkuja esitab andmed 60 viimase kuu jooksul tehtud ehitustööde lepingute kohta vormil (Vorm\_ teave varasemate lepingute kohta).

3.2.3. Pakkuja meeskonnas peavad hanke objektiks oleva rekonstrueerimise elluviimiseks olema järgnevad pädevust omavad isikud, kes hiljem ka tööde teostamist faktiliselt juhivad:

* Projektijuht, kellel on vähemalt kutsekvalifikatsioon - ehitusinsener, tase 6 allerialaga hoonete ehitus ja spetsialiseerumisega ehitustegevuse juhtimine või ehitusjuht, tase 6, spetsialiseerumisega üldehituslik ehitamine (NB! Juhul, kui hoone on kõrgem kui 45 m on vastavalt kutsestandardile vajalik pädevus diplomeeritud ehitusinsener, tase 7);
* Objektijuht, kellel on vähemalt kutsekvalifikatsioon: ehitusinsener, tase 6 allerialaga hoonete ehitus ja spetsialiseerumisega ehitustegevuse juhtimine või ehitusjuht, tase 6, spetsialiseerumisega üldehituslik ehitamine;
* Ventilatsiooni- ja küttesüsteemide spetsialist, kellel on vähemalt kutsekvalifikatsioon - kütte-, ventilatsiooni- ja jahutuseinsener, tase 6 ametialadega ehitustegevuse juhtimine küttesesüsteemide ehitamisel ja ehitustegevuse juhtimine ventilatsioonisüsteemide ehitamisel või ehitusjuht, tase 6, spetsialiseerumisega sisekliima tagamise süsteemide ehitamine (NB! Juhul, kui hoone köetav pind on suurem, kui 10 000 m2 on vastavalt kutsestandardile vajalik pädevus diplomeeritud kütte-, ventilatsiooni- ja jahutuseinsener, tase 7).
* Veevarustuse- ja kanalisatsioonisüsteemide tööde teostamisel on vajalik spetsialist, kellel on vähemalt kutsekvalifikatsioon veevarustuse- ja kanalisatsiooniinsener, tase 6 ametialadega ehitustegevuse juhtimine või ehitusjuht, tase 6, spetsialiseerumisega hoonesisese ja selle juurde kuuluva veevarustuse ja kanalisatsioonisüsteemi ehitamine (NB! Juhul, kui hoone köetav pind on suurem, kui 10 000 m2 on vastavalt kutsestandardile vajalik pädevus diplomeeritud veevarustuse- ja kanalisatsiooniinsener, tase 7).
* Elektritööde teostamisel on vajalik kutsekvalifikatsioon vähemalt B-klassi pädevustunnistus või elektriinsener tarbija elektripaigaldiste alal, tase 6.

**NB!** Juhul kui ettevõtja ei suuda iseseisvalt täita kvalifitseerimise tingimusi, on tal õigus tugineda teise isiku (nt ühispakkuja) näitajatele, sel juhul tuleb esitada selle isiku, kelle näitajatele tuginetakse, allkirjastatud kinnitus, et ta osaleb vastavas osas lepingu täitmises. **Teise isiku andmetele ei tohi tugineda siis, kui pakkujal endal (või ühispakkumuse korral vähemalt ühel ühispakkujatest) peab vastav pädevus/kogemus endal olemas olema.** Juhul, kui pakkuja meeskonnas kirjeldatud isik on omandanud töö eripärale vastava kvalifikatsiooni välisriigis, peab kutse olema tõendatud vastavalt ehitusseadustiku § 24 lg-le 3.

**Selgitus toetuse saajale:** Eeltoodud, pakkuja meeskonna pädevust sätestavate kvalifitseerimistingimuste kasutamisel tuleb hankijal lisada riigihangete registrisse kvalifitseerimistingimuste juurde märge, et kvalifitseerimistingimusele vastavust võib pakkuja tõendada ka muu korterelamu rekonstrueerimiseks vajalikku samaväärset pädevust andva kutsega, mis pakkuja meeskonnaliikmele on omistatud. Samaväärne kutse on selline kutse, mis vastavalt kehtivale õigusele võimaldab vastavat töö osa teostada. Hankija kontrollib pakkuja meeskonna pädevust selliselt, et pakkuja lisab vastavate kutsetunnistuste koopiad ning meeskonnaliikmete CV-d pakkumuse juurde, ning seega tuleb dokumentides ette näha et eelnimetatud dokumendid tuleb esitada koos pakkumusega. Lisaks tuleb arvestada käesoleva dokumendi punktides 2.4 ja 2.5 toodut, ning pakkumusega koos peavad olema ka isikute kinnitused enda kaasamiseks, kui nad ei ole pakkuja töötajad. Vastav nõue peab olema hankes tingimuse juures kirjeldatud samal põhimõttel, mis käesolevas dokumendis, sh punktides 2.4 ja 2.5. Meeskonnaliikmete pädevuse kontrolli on võimalik teha ka Kutsekoja kodulehelt ([www.kutsekoda.ee](http://www.kutsekoda.ee)) ning MTRist (majandustegevuse register aadressil [www.mtr.mkm.ee](http://www.mtr.mkm.ee)). Hankija peab kontrollima pakkujate meeskondade pädevust. Rekonstrueerimistööde elluviimiseks vajalike pädevate isikute arv on Hankija otsustada olenevalt teostatavate rekonstrueerimistööde mahust. Minimaalselt on aga vaja kahte isikut: üldehituse vastutav spetsialist ja eritööde (küte ja ventilatsioon) vastutav spetsialist. Pädevuse olemasolul võib üks ja sama isik täita ka mitut rolli.

3.2.4. Pakkuja peab olema esitanud majandustegevuse registris ([www.mtr.mkm.ee](http://www.mtr.mkm.ee)) tegevusalal ``Ehitamine`` majandustegevusteate tegevusala liikidega: üldehituslik ehitamine, sisekliima tagamise süsteem, hoonesisene või selle juurde kuuluv veevarustuse või kanalisatsioonisüsteem. Elektritööde teostamisel peab olema esitatud majandustegevuse registris majandustegevusteade tegevusalal „Elektritööd“ tegevusala liigiga elektripaigaldise ehitamine, s.h. paigaldamine. Juhul kui ettevõtja ei suuda iseseisvalt täita antud kvalifitseerimise tingimust registreeringute kohta, on tal õigus tugineda teise isiku (võib olla ka ühispakkuja) näitajatele, sel juhul tuleb esitada pakkumusega koos selle isiku, kelle näitajatele tuginetakse, allkirjastatud kinnitus, et ta osaleb vastavas osas lepingu täitmises kogu lepingu täitmise aja jooksul. Välismaisele pakkujale MTR registreeringu nõuet ei kohaldata.

**Selgitus toetuse saajale:** Andmeid kontrollitakse MTR-ist (Majandustegevuse register aadressil [www.mtr.mkm.ee](http://www.mtr.mkm.ee)). Hankija peab kontrollima pakkujate registreeringut ning tagama juhul, kui punktis 3.2.4 nimetatud registreeringuid ei oma pakkuja või ühispakkumuse korral üks ühispakkujatest, et pakkumusega koos oleks esitatud käesoleva dokumendi punktis 2.4 nimetatud kinnitused. Vastav nõue tuleb dokumentides kirjeldada samas sõnastuses kui punktis 2.4 toodu.

**3.3.** **Toetuse saaja hankes täiendavalt lubatavad kvalifitseerimistingimused. Allajärgnevates punktides (3.3.1 ja 3.3.2) nimetatud kvalifitseerimisitingimusi võib toetuse saaja kasutada, kuid erinevalt punktis 3.2 ja selle alapunktides nimetatud kriteeriumitest, ei ole see kohustuslik.**

3.3.1. Pakkujal peab olema ehitustööde tegevusvaldkonnas rakendatud kvaliteedijuhtimissüsteem, mis vastaks vähemalt ISO 9001 standardis või samaväärses dokumendis sätestatud tingimustele. Samaväärseks dokumendiks loeb hankija sõltumatu audiitorbüroo või akrediteeritud sertifitseerija kinnitust selle kohta, et pakkuja ettevõttes on ehitustööde tegevusvaldkonnas rakendatud kvaliteedijuhtimissüsteem, mis vastab vähemalt ISO 9001 standardis sätestatud tingimustele.

**Selgitus toetuse saajale:** Punktis 3.3.1 nimetatud nõude sätestamisel arvestada, et akrediteeritud kvaliteedijuhtimise sertifikaate uuendatakse ajas, sh lisandub turule ettevõtjaid, kes neid omavad. Juhul, kui toetuse saaja hanke maht (olenevalt rekonstrueerimistööde mahust) on väiksemahuline või rekonstrueeritav korterelamu asub keskusest väljas, võiks toetuse saaja täiendavalt kaaluda vastava kriteeriumi kasutamise vajadust, kuna mõistlikult võib eeldada, et antud tingimuse sätestamisel võib selline hange pakkujate puuduva huvi tõttu ebaõnnestuda. Tingimus on nähtud toetuse saajatele ette kui võimalus, kuid seda ei ole kohustuslik kasutada.

3.3.2. Pakkuja peab esitama hanke käigus kohustuste täitmata jätmisega seotud kulude täieliku või osalise hüvitamise, sealhulgas lepingu sõlmimise tagamiseks, pakkumuse tagatise summas x eurot[[2]](#footnote-2). Pakkuja esitab nõutud pakkumuse tagatise koos pakkumusega krediidi- või finantseerimisasutuse või kindlustusandja garantiina või rahasumma deponeerimisena hankija arvelduskontole hiljemalt pakkumuse esitamise tähtpäevaks. Pakkumuse tagatis peab olema jõus kuni pakkumuse jõusoleku tähtaja lõpuni. Juhul, kui pakkumus osutub edukaks, tuleb pakkujal hiljemalt 5 tööpäeva jooksul arvates edukaks tunnistamise otsuse saamisest esitada hankijale kinnitus pakkumuse tagatise jõusoleku aja kohta selliselt, et nimetatud tagatise jõusolek kestab kuni lepingu täitmise ja sellele järgneva garantiiaja lõpuni või deponeerida vastav rahasumma (juhul, kui varasemalt on antud krediidi-või finantseerimisasutuse või kindlustusandja garantii) hankija arvelduskontole.

**Selgitus toetuse saajale:** Juhul, kui pakkumuse tagatise realiseerimiseks või tagastamata jätmiseks puuduvad alused, tagastab hankija pakkujale pakkumuse tagatise hiljemalt 5 tööpäeva jooksul arvates hankes edukaks osutunud pakkujaga lepingu sõlmimisest.

**3.4. Vastavustingimused**

Hankemenetluses peab pakkumus vastama järgnevale (kui ei vasta, siis ei tunnistata pakkumust vastavaks ning seda ei hinnata), kasutada tuleb kõiki alljärgnevaid vastavustingimusi:

1. Ühispakkujate volikiri- juhul kui esitatakse ühispakkumus;
2. Pakkumuse maksumus- tuleb esitada vastavalt toetuse saaja hanke dokumentides toodule tervikmaksumusena. Tingimusliku pakkumuse esitamine ei ole lubatud;
3. Ärisaladus- pakkuja märgib pakkumuses, milline teave on pakkuja ärisaladus ning põhjendab, miks on teave vajalik määrata ärisaladuseks;
4. Pakkumuse esitamine- pakkumuse esitamisega kinnitab pakkuja kõigi toetuse saaja hanke dokumentides esitatud tingimuste ülevõtmist, vastav kinnitus antakse pakkumusega koos toetuse saaja hanke hankepassis, mille vorm on lisatud dokumentide juurde.

NB! Juhul, kui toetuse saaja korterelamu rekonstrueerimisel on ehitusprojektis nähtud ette tehases eeltoodetud paneelide kasutamine, tuleb vastavustingimusena kasutada ka järgnevat tingimust:

1. Eeltoodetud paneelide tootja kirjalik kinnitus, et pakkuja pakkumuse edukaks tunnistamise korral, tagab tootja hanke objektiks oleva korterelamu rekonstrueerimisel vastavad eeltoodetud paneelid, osaledes lepingu täitmisel alltöövõtjana. Kirjaliku kinnituse andmiseks õigustatud tootja peab olema viimase 60 kuu jooksul enne hanketeate avaldamist olema tootnud vähemalt kolmele hanke objektiks oleva korterelamuga sama suurele või suuremale hoonele või uuele ehitisele vastavad elemendid ning peab omama viimasel kolmel kalendriaastal kokku enne hanketeate avaldamist käivet summas, mis on vähemalt kahekordne hanke objektiks oleva korterelamu eeldatav rekonstrueerimise maksumus.
	1. **Hindamiskriteeriumid[[3]](#footnote-3)**
		1. Pakkumuse maksumus – minimaalselt 90% osakaalust. Võib hinnata ka ainult pakkumuse maksumust, sellisel juhul on pakkumuse maksumuse osakaal 100%. Maksumusse võib arvestada ka Tellija reservi, mis võib olla kuni 15% ehitustööde maksumusest. Maksumuse hindamine ja kõrgeima punktisumma saava pakkuja väljaselgitamine toimub järgneva metoodika alusel: madalaima maksumusega pakkumus saab maksimaalse arvu punkte. Teised pakkumused saavad punkte proportsionaalselt vähem ja arvutatakse valemiga: „madalaim väärtus“ / „pakkumuse väärtus“ \* osakaal.
		2. Ehitustööde korraldamise kava- maksimaalselt 10% osakaalust. Ehitustööde kava hindamiseks tuleb pakkujal selgelt dokumentides lahti kirjutada, et ehitustööde teostamise aeg tuleb sisestada täiskuudes alates lepingu sõlmimisest. Tehnilises kirjelduses toodud maksimaalsest ehitustööde teostamise ajast pikemat perioodi pakkuda ei tohi. Eduka pakkuja pakutud ajakava ning muud toetatava projekti elluviimist puudutavad asjaolud peavad kajastuma ka lepingus (nt kui pakkuja pakub, et viib toetatavad tööd ellu 10 kuu jooksul, siis peabki vastav tööde teostamise aeg olema nii lepingus kui tegelikkuses 10 kuud). Ehitustööde korraldamise kavas näidatud ja ehituslepingus toodu omavahelist kooskõla peab kontrollima hankija.

Ehitustööde kava hindamine toimub ainult järgnevatest põhimõtetest lähtudes, sh antakse punkte ainult kas 10, 5 või 0 punkti, vahepealsed punktisummad ei ole lubatavad:

* 10 punkti saab pakkuja, kelle kava on koostatud väga hea kvaliteediga, kirjeldatud on kõik tööetapid ja vajalikud tegevused, ehitustööde ajagraafik on realistlik ning tekitab toetuse saajas veendumuse, et tööde teostamine ja võimalikud riskid on pakkuja poolt põhjalikult läbi mõeldud;
* 5 punkti saab pakkuja, kelle kava on koostatud keskmise kvaliteediga, kuid ei tekita toetuse saajas veendumust, et tööde teostamine ja võimalikud riskid on pakkuja poolt põhjalikult läbi mõeldud;
* 0 punkti saab pakkuja, kelle kava on pinnapealne, puudulik või üldse esitamata.

**Sihtasutus KredEx juhib täiendavalt tähelepanu, et toetuse saaja hankes on toetuse saaja kohustatud lähtuma põhimõttest, et funktsionaalselt koos toimiva või sama eesmärgi saavutamiseks vajalike asjade, teenuste või ehitustööde ostmisel ei tohi lepingut osadeks jagada eesmärgiga eirata perioodi 2014-2020 struktuuritoetuse seaduse § 26 lg 6 toodud kohustust.**

1. Viide toetuse andmise aluseks oleva määruse seletuskirjale, lk 5, punkt 18, kättesaadav arvutivõrgus: https://kredex.ee/sites/default/files/2020-05/Seletuskiri.pdf [↑](#footnote-ref-1)
2. Mitte rohkem kui 1% lepingu eeldatavast maksumusest [↑](#footnote-ref-2)
3. Hankija võib hindamiskriteeriume omavahel kombineerida, kuid seda eeldusel, et ühegi hindamiskriteeriumi suhteline osakaal ei ületa käesolevas juhises toodud määra, v.a pakkumuse maksumuse hindamiskriteerium, kuna viimane võib olla ka ainus hindamiskriteerium, andes 100% punktisummast. [↑](#footnote-ref-3)